GULF เดินเครื่อง COD โรงไฟฟ้า “กัลฟ์ บีแอล” ฉลุย! กำลังผลิต 126.8 MW
GULF เดินเครื่อง COD โรงไฟฟ้า “กัลฟ์ บีแอล” ฉลุย! กำลังผลิต 126.8 MW ลุยขายไฟให้ กฟผ.
3 ก.ย. 2561

บริษัท กัลฟ์ เอ็นเนอร์จี ดีเวลลอปเมนท์ จำกัด (มหาชน) หรือ GULF เปิดเผยว่า บริษัท กัลฟ์ บีแอล จำกัด (GBL) ซึ่งเป็นบริษัทย่อย และเป็นผู้ดำเนินโครงการโรงไฟฟ้า กัลฟ์ บีแอล ได้ดำเนินการจ่ายไฟฟ้าเข้าระบบ (COD) ให้แก่การไฟฟ้าฝ่ายผลิตแห่งประเทศไทย (กฟผ.) แล้วตั้งแต่วันที่ 1 ก.ย.61 ภายใต้ประเภทผู้ผลิตไฟฟ้าเอกชนรายเล็ก (SPP)
โดยโครงการโรงไฟฟ้า กัลฟ์ บีแอล ตั้งอยู่ในนิคมอุตสาหกรรมไฮเทค จ.พระนครศรีอยุธยา มีกำลังการผลิตไฟฟ้าติดตั้งจำนวน 126.8 เมกะวัตต์ และกำลังการผลิตไอน้ำติดตั้งจำนวน 10 ตัน/ชั่วโมง โครงการมีสัญญาซื้อขายไฟฟ้ากับกฟผ.จำนวน 90 เมกะวัตต์ เป็นระยะเวลา 25 ปี และมีสัญญาระยะยาวเพื่อจำหน่ายกำลังการผลิตไฟฟ้าและไอน้ำส่วนที่เหลือให้แก่ลูกค้าอุตสาหกรรม
ทั้งนี้ GBL เป็นโครงการโรงไฟฟ้า SPP ก๊าซธรรมชาติโครงการที่ 7 จากจำนวนโครงการ SPP ทั้งหมด 12 โครงการ ภายใต้กลุ่มบริษัท กัลฟ์ เอ็มพี จำกัด (GMP) ซึ่งมีกำลังการผลิตไฟฟ้าติดตั้งรวม 1,563.4 เมกะวัตต์ และกำลังการผลิตไอน้ำติดตั้งรวม 225 ตัน/ชั่วโมง
สำหรับโครงการโรงไฟฟ้า SPP ที่เหลืออีก 5 โครงการจะทยอยเปิดดำเนินการเชิงพาณิชย์ตามกำหนดในระหว่างเดือน พ.ย.61- ก.ค.62